Twee metrobeamptes op een aand vermoorArgieffoto: SAPD Twee metropolisiebeamptes van onderskeidelik Johannesburg en Tshwane is Donderdagaand in twee afsonderlike voorvalle in Hillbrow en Mamelodi vermoor. Die polisie en beamptes van die Johannesburgse metropolisie (JMPD) het tot dusver een verdagte in hegtenis geneem nadat ŉ metropolisiebeampte in dié stad met sy eie dienspistool doodgeskiet is. Die Stad het in ŉ verklaring gesê die Johannesburgse beampte, wat van diens af was, was te voet tussen Paul Nel- en Claimstraat in Hillbrow op pad toe hy voorgekeer, sy vuurwapen afgeneem en hy geskiet is. Die SAPD en JMPD het gesamentlik gereageer en danksy die hulp van twee inwoners ŉ verdagte opgespoor nadat hulle sy wegkruipplek in ŉ oënskynlik gekaapte gebou uitgewys het. Een van die inwoners is tydens die soektog deur gebreekte glas in die gebou beseer. Die JMPD het toegesien dat hy mediese behandeling kry. In die tweede voorval in Pretoria is ŉ konstabel van die Tshwane Metropolisie (TMPD) by sy huurwoonplek in Mamelodi doodgesteek. Die polisie ondersoek nog die omstandighede van sy moord. Herman Mashaba, Johannesburg se burgemeester, het sy dank uitgespreek teenoor die inwoners van Hillbrow “wat wou toesien dat die oppergesag van die reg in die stad gehandhaaf word”. Hy het terselfdertyd sy innige meegevoel met die naasbestaandes van die slagoffer betuig. Ook die TMPD het hul simpatie met die naasbestaandes van hul vermoorde beampte betuig. Hulle gee die versekering dat hulle nou met die SAPD sal saamwerk om sy moordenaar aan die man te bring. Die Johannesburgse verdagte beweer hy kom van Mpumalanga en dat hy bygestaan is deur iemand van Zimbabwe, volgens die polisie. “Ons polisiëringsowerheid is kort op die hakke van die ander verdagtes, wat blykbaar die vuurwapen in sy besit het,” het Mashaba gesê. Hy beskryf die moord op ŉ JMPD-beampte as “nie net ŉ aanval op ons regering nie, maar ook ŉ aanval op die stadsraad se pogings om die oppergesag van die reg in ons stad te herstel”. Enigiemand met inligting oor enigeen van die misdade kan hul naaste polisiekantoor, Stop Misdaad by 08600 10111 of in die geval van die Pretoriase moord Tshwane se metropolisie by 012 358 7095/6 bel.